
Jazzel indítja az évadot a Müpa – Két hét múlva itt a JazzTime
Szinte már hagyomány, hogy nyár végén többnapos jazzünneppel búcsúztatja a fesztiválszezont, és egyben nyitja meg saját új évadát a Müpa. Augusztus 28. és 30. között három kivételes előadót köszönthetünk a JazzTime-on, akik más-más oldalát mutatják meg ennek az ezerarcú műfajnak: Veronica Swift a Budapest Jazz Orchestra vendégeként érkezik, a Grammy-díjas Nicole Zuraitis egyfajta Modern Songbook feltárására invitál a MAO társaságában, az elbűvölő Aubrey Logan pedig harsonáját sem hagyja otthon! 
Veronica Swift igazi műfaji kaméleon, aki ugyanolyan természetesen hozza a féktelen rockénekesnő és a kifinomult jazzdíva figuráját. Legutóbbi ittjártakor az előbbivel találkozhattunk, most azonban bebizonyítja, hogy a klasszikus jazzsztenderdek és a nagyzenekari kíséret ugyanolyan jól áll neki, mint a neccharisnya és a nyolcvanas évek rockslágerei. Ehhez pedig keresve sem találhatott volna jobb partnert a Budapest Jazz Orchestránál, amelynek hagyományos big band karaktere és megszólalása tökéletes hátteret biztosít a velük fellépő főhősnőnek. Swift pedig örömmel tett eleget a felkérésnek, hiszen bármikor szívesen kalandozik a klasszikus zenétől az operán át a blues, a bossa nova, a funk vagy épp az indusztriális rock területére. „A koncertek számomra kísérletek, amelyek révén megfigyelhetem, mennyire áll készen a közönség arra, hogy teljes mértékben elfogadja azt, aki vagyok” – olvasható vallomása a Müpa Magazin+ ajánlójában. 
[bookmark: _Hlk237453844]Először találkozhat a Müpa közönsége Nicole Zuraitisszel. A kétszeres Grammy-díjas amerikai művésznő szeret egyszerre több kalapot is viselni – persze csak metaforikus értelemben. Ének, zongora, dalszerzés – Zuraitis szinte minden szerepben otthonosan mozog, ráadásul mindegyikben igen sikeres is. Ebben pedig állandó partnere és társa férje, a zseniális dobos és hangszerelő, Dan Pugach, aki ezúttal is elkíséri. A Fekete-Kovács Kornél vezette Modern Art Orchestra kortárs jazzszemlélete tökéletesen illeszkedik Zuraitis közvetlen előadásmódjához és Pugach ötletes hangszereléséhez, így kétség sem fér hozzá, hogy egy kifinomult és intellektuális modern jazzest elé nézünk. 
[bookmark: _Hlk237454330][bookmark: _Hlk237454536]Aubrey Logan neve sokaknak a Postmodern Jukebox dalaiból lehet ismerős, hiszen kollaborációjuknak olyan remek újragondolásokat köszönhetünk, mint a Smooth Criminal film noir verziója, vagy Taylor Swift megaslágere, a Bad Blood Ella Fitzgerald stílusában készült feldolgozása. Logan azonban nemcsak a hangjával nyerte el a közönség szívét: harsonajátéka legalább olyan briliáns, mint énektudása, amit meg is csillogtat majd a JazzTime zárókoncertjén. Ráadásul Csapó Krisztiánnal közösen megteremtik a lehetőséget két harsona és két énekhang virtuóz párbeszédére. A kísérőzenészek névsorára is érdemes egy pillantást vetni: Tálas Áron, Mike Gotthard, Fonay Tibor és Kaszás Péter neve extra garancia arra, hogy egy végtelenül szórakoztató jazzbuli kerekedjen a színpadon.  
[bookmark: _Hlk237454557]A JazzTime koncertjeiről további információk: https://mupa.hu/programok/jazztime-2026 




Müpa

A Müpa Európa egyik legismertebb kulturális márkája és egyik legmodernebb kulturális intézménye, amely már több mint húsz éve fogja össze egyedülálló módon a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy világszínvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, kiemelkedően magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek, ősbemutatók létrehozását is kezdeményezi, ösztönzi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Fennállásának huszadik évfordulója alkalmából megrendezett előadás-sorozata, a Müpa 20 – Generációk ünnepe kiemelkedő szakmai és közönségsikert aratott, és elnyerte az év zenei eseményéért járó Bartók Rádió Zenei Díjat. Példaértékű tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúraszerető és -fogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:

